કરન્સીના મામલે ભારત અપવાદ નથી. ઈમર્જિંગ માર્કેટ્સમાં કરન્સીમાં ખાસ્સું ધોવાણ થઈ રહ્યું છે. આર્જેન્ટિનાનો પેસો અને તુર્કીની લિરાના લિરા ઊડી ગયા છે. તેને કારણે પણ રૂપિયા પર દબાણ જોવા મળી રહ્યું છે. કરન્સી નિષ્ણાતો અને રિપોર્ટ્સ એવો સંકેત કરે છે કે ભારતીય રૂપિયો ખાસ્સો ઓવરવોલ્યુડ હતો. કોલમ્બિયાની કરન્સી પેસો અને ઈન્ડોનેશિયાની કરન્સી રૂપિયાહનું પણ આવું જ હતું. રૂપિયામાં આ અત્યાર સુધીનું સૌથી ખરાબ પ્રદર્શન છે તેમ પણ કહી શકાય તેમ નથી. કારણ કે ટકાવારીની દૃષ્ટિએ જોઈએ તો વર્ષ 2008માં વૈશ્વિક કટોકટી વખતે રૂપિયામાં 24 ટકાનું જબરદસ્ત ધોવાણ થઈ ગયું હતું.